title: Odluka Vijeća (EU, Euratom) 2015/457 od 17. ožujka 2015. o stavljanju izvan snage Odluke 2007/124/EZ, Euratom o utvrđivanju posebnog programa „Sprečavanje, pripravnost i upravljanje posljedicama terorizma i drugih rizika povezanih sa sigurnošću” kao dijela Općeg programa sigurnosti i zaštite sloboda za razdoblje od 2007. do 2013.

text:
               20.3.2015

               HR

               Službeni list Europske unije

               L 76/1

         ODLUKA VIJEĆA (EU, Euratom) 2015/457
   od 17. ožujka 2015.
   o stavljanju izvan snage Odluke 2007/124/EZ, Euratom o utvrđivanju posebnog programa „Sprečavanje, pripravnost i upravljanje posljedicama terorizma i drugih rizika povezanih sa sigurnošću” kao dijela Općeg programa sigurnosti i zaštite sloboda za razdoblje od 2007. do 2013.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 352.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 203.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir suglasnost Europskog parlamenta,
   djelujući u skladu s posebnim zakonodavnim postupkom,
   budući da:

               (1)

               Odlukom Vijeća 2007/124/EZ, Euratom (1) utvrđuje se poseban program „Sprečavanje, pripravnost i upravljanje posljedicama terorizma i drugih rizika povezanih sa sigurnošću” („Program”) kojim je obuhvaćeno razdoblje od 1. siječnja 2007. do 31. prosinca 2013.

               (2)

               Nova pravila kojima se osigurava financijska potpora za policijsku suradnju, sprečavanje i suzbijanje kriminala i upravljanje krizama trebalo bi uspostaviti u okviru Fonda za unutarnju sigurnost za razdoblje od 1. siječnja 2014. do 31. prosinca 2020. Uredbom (EU) br. 513/2014 Europskog parlamenta i Vijeća (2).

               (3)

               Stoga bi Odluku 2007/124/EZ, Euratom trebalo staviti izvan snage s učinkom od 1. siječnja 2014.,

         DONIJELO JE OVU ODLUKU:
   Članak 1.
   Odluka 2007/124/EZ, Euratom ovime se stavlja izvan snage s učinkom od 1. siječnja 2014.
   Članak 2.
   1.   Stavljanje izvan snage navedeno u članku 1. ne utječe ni na nastavak ni na izmjenu projekata obuhvaćenih Programom sve do njihova zaključenja, uključujući njihovo potpuno ili djelomično ukidanje, kao ni financijsku potporu koju je Komisija odobrila na osnovi Odluke 2007/124/EZ, Euratom ili bilo kojeg drugog pravnog akta koji se primjenjuje na tu financijsku potporu na dan 31. prosinca 2013.
   2.   Pri donošenju odluka o sufinanciranju u okviru instrumenta financijske potpore za policijsku suradnju, sprečavanje i suzbijanje kriminala i upravljanje krizama u okviru Fonda za unutarnju sigurnost, Komisija uzima u obzir mjere donesene na temelju Odluke 2007/124/EZ, Euratom prije 20. ožujka 2015. koje imaju financijske posljedice tijekom razdoblja obuhvaćenog sufinanciranjem.
   3.   Iznose izdvojene za sufinanciranje koje je Komisija odobrila u razdoblju između 1. siječnja 2011. i 31. prosinca 2013., a za koje joj dokumenti potrebni za zaključenje operacija nisu podneseni prije isteka roka za podnošenje završnog izvještaja, Komisija automatski opoziva do 31. prosinca 2017., što dovodi do povrata nepropisno isplaćenih iznosa.
   Iznosi dodijeljeni operacijama koje su obustavljene sudskim postupkom ili upravnom žalbom koja ima suspenzivni učinak ne uzimaju se u obzir pri izračunu iznosa koji se automatski opoziva.
   4.   Komisija do 31. prosinca 2015. Europskom parlamentu i Vijeću podnosi izvješće o postignutim rezultatima i kvantitativnim aspektima provedbe Odluke 2007/124/EZ, Euratom za razdoblje od 2011. do 2013.
   Članak 3.
   1.   Ova Odluka stupa na snagu istog dana kao i Uredba (EU) br. 513/2014.
   2.   Ako Uredba (EU) br. 513/2014 stupi na snagu prije objave ove Odluke u Službenom listu Europske unije, ova Odluka stupa na snagu sljedećeg dana od dana objave.
   Članak 4.
   Ova je Odluka upućena državama članicama u skladu s Ugovorima.

      Sastavljeno u Bruxellesu 17. ožujka 2015.

            Za Vijeće

            Predsjednik

         E. RINKĒVIČS

      (1)  Odluka Vijeća 2007/124/EZ, Euratom od 12. veljače 2007. o utvrđivanju posebnog programa „Sprečavanje, pripravnost i upravljanje posljedicama terorizma i drugih rizika povezanih sa sigurnošću” kao dijela Općeg programa sigurnosti i zaštite sloboda za razdoblje od 2007. do 2013. (SL L 58, 24.2.2007., str. 1.).

      (2)  Uredba (EU) br. 513/2014 Europskog parlamenta i Vijeća od 16. travnja 2014. o uspostavi instrumenta financijske potpore za policijsku suradnju, sprečavanje i suzbijanje kriminala i upravljanje krizama u okviru Fonda za unutarnju sigurnost (SL L 150, 20.5.2014., str. 93.).